Informācija plašsaziņas līdzekļiem

27.02.2025.

**ATKLĀJ UN IZZINI SVĒTKU NOSLĒGUMA KONCERTA REPERTUĀRU**

**XIII Latvijas Skolu jaunatnes dziesmu un deju svētku Noslēguma koncertā “TE-AUST” kora dziedātāju sniegumā Mežaparka Lielajā estrādē izskanēs 23 dziesmas. Ikviens interesents aicināts atklāt un izzināt Svētku Noslēguma koncerta repertuāru, ielūkojoties Svētku tīmekļvietnē īpaši sagatavotos dziesmu profilos.**

Katrai Svētku Noslēguma koncerta "TE-AUST" dziesmai [Svētku mājaslapā](https://www.nacgavilet.lv/lv/repertuars/nosleguma-koncerta-repertuars/) nacgavilet.lv izveidots savs īpašs profils, kurā apkopoti dati par dziesmas tapšanu un vēsturi, kā arī interaktīvā veidā lasāma dziesmas vārdu interpretācija un mūzikas raksturojums. Skatāmi īsi un iedvesmojoši virsdiriģentu video sveicieni, kā arī iekļautas norādes uz audio, video ierakstiem un citiem noderīgiem, interesantiem resursiem.

Uzziņu resursa mērķauditorija ir Latvijas Skolu jaunatnes dziesmu un deju svētku dalībnieki, kuriem ir lieliska iespēja dziesmas ne tikai dziedāt, bet arī izpētīt, tā bagātinot mācību pieredzi. Resurss būs noderīgs arī skolotājiem, diriģentiem un vecākiem, kuri palīdz apgūt repertuāru. Svētku laikā ikvienam ir iespēja nākt uz koncertu sagatavotam un piedzīvot svētkus daudz tuvāk.

Sagatavoto materiālu var izmantot daudzveidīgi, lai dziesmu apguve kļūtu par aizraujošu un izzinošu procesu. Iespējams salīdzināt dažādas izpildījuma versijas, ieklausīties interpretāciju atšķirībās, pārdomāt kā mūzika atspoguļo dziesmas vēstījumu, pievērst uzmanību vārdu tēlainībai un simboliem. Skatīt mūziku un vārdus kopā vai arī atsevišķi, meklējot to mijiedarbību. Apdomāt, kāpēc dziesma tev ir personiski nozīmīga, ar kādām sajūtām un notikumiem tā saistās – un galu galā uzrakstīt savu dziesmas stāstu!

Dziesmu profilus veidoja autoru komanda: Laura Švītiņa, Kristiāna Vaickovska, Klinta Mellupa, Lauma Kazaka, Linda Ertmane, Rebeka Zaksa, Ieva Vīvere.

Noslēguma koncerts “TE-AUST” Mežaparka Lielajā estrādē skanēs 2025. gada 13. jūlijā. Repertuārā savijas tradīcija ar mūsdienīgo, jauneklīgais – ar briedumu, un nopietnais – ar rotaļīgo, vienlaikus veidojot stāstu par sev svarīgo un par vērtībām: savstarpējām attiecībām, dzīves mērķiem, pašapziņu un atbildību pret savu zemi, tautu un valsti.

Koncerta pamatu veido dažādu paaudžu mūsdienu komponisti, kuri saviem skaņdarbiem izvēlējušies gan ievērojamu dzejnieku rakstītās rindas, gan latviešu tautasdziesmu virknējumus, un līdzās labi zināmiem skaņdarbiem programmā vietu atraduši dažādu mūzikas žanru un stilu jaundarbi.

Līdz ar koriem koncertā piedalīsies deju kolektīvi, pūtēju orķestri un folkloras kopas, solisti un instrumentālā grupa.

XIII Latvijas Skolu jaunatnes dziesmu un deju svētkus rīko Valsts izglītības attīstības aģentūra, Izglītības un zinātnes ministrijas padotībā esošā iestāde, stratēģiskais partneris – Rīgas pašvaldība. Svētkus atbalsta lieldraugi *Swedbank* un *LMT*, atbalstītāji - *Elektrum*, *Kārums*, *LIDO*, *Latvijas* *finieris*, *Sixt auto noma*, pakalpojumu un produktu partneri - *Laima*, *Selga*, *Coffee* *Address*, *Samsung*, *AKROPOLE iepirkšanās centri*, padomdevējs – *Pasaules dabas fonds*.

Informāciju sagatavoja

Linda Ertmane

XIII Latvijas Skolu jaunatnes dziesmu un deju svētku

Sabiedrisko attiecību vadītāja

E-pasts: linda.ertmane@visc.gov.lv

Tālr. +371 29181396